b'\n_START_ARTICLE_\nMissatgeria instant\xc3\xa0nia\n_START_PARAGRAPH_\nLa missatgeria instant\xc3\xa0nia (IM) \xc3\xa9s un sistema que permet intercanviar missatges entre dues o m\xc3\xa9s persones en temps real, utilitzant una xarxa de comunicacions, com per exemple Internet._NEWLINE_Aquests serveis han heretat algunes idees de l\'antic, tot i que encara popular, sistema de conversa IRC. Cadascun d\'aquests missatgers permet enviar i rebre missatges d\'altres usuaris utilitzant els mateixos programes, per\xc3\xb2, darrerament han aparegut alguns clients de missatgeries que ofereixen la possibilitat de connectar-se a diverses xarxes alhora: Pidgin i Trillian._NEWLINE_Es poden enviar i rebre tota mena de documents i arxius, informaci\xc3\xb3 de contacte, ubicaci\xc3\xb3, imatges i v\xc3\xaddeos. Admeten grups de persones i llistes de distribuci\xc3\xb3. Alguns clients ofereixen la possibilitat d\'enviar missatges encriptats que es destrueixen al cap d\'un temps determinat. L\'\xc3\xbaltima generaci\xc3\xb3 dels programes de missatgeria permet fer videoconfer\xc3\xa8ncies i trucades mitjan\xc3\xa7ant la telefonia IP.\n_START_SECTION_\nHist\xc3\xb2ria\n_START_PARAGRAPH_\nUna primera forma de missatgeria instant\xc3\xa0nia va ser implementada en el sistema PLATO utilitzat a principis de la d\xc3\xa8cada del 1970. M\xc3\xa9st tard, el sistema talk implementat en UNIX/LINUX va ser utilitzat \xc3\xa0mpliament utilitzat per enginyers i acad\xc3\xa8mics durant les d\xc3\xa8cades de 1980 i 1970 per comunicar-se a trav\xc3\xa9s d\'internet. ICQ va ser el primer sistema de MI per ordinadors amb sistema operatiu diferent a UNIX/LINUX en el novembre de 1996. A partir de la seva aparici\xc3\xb3, han sorgit un gran nombre de variacions de MI. Els m\xc3\xa9s populars a la primera d\xc3\xa8cada del segle XXI foren el Windows Messenger o el Google Talk._NEWLINE_En els primers programes de missatgeria instant\xc3\xa0nia, cada lletra era enviada despr\xc3\xa9s d\'escriure-la, d\'aquesta manera les correccions dels errors tamb\xc3\xa9 es veien en temps real. Aix\xc3\xb2 feia que les converses semblessin m\xc3\xa9s una conversa telef\xc3\xb2nica que un intercanvi de text. En els programes actuals, habitualment, s\'envia cada frase de text un cop l\'hem acabat d\'escriure-la. A m\xc3\xa9s a m\xc3\xa9s en alguns, tamb\xc3\xa9 es permet deixar missatges, encara que l\'altra part no estigui connectada(estil contestador autom\xc3\xa0tic). Una altra funci\xc3\xb3 que tenen molts serveis \xc3\xa9s la possibilitat d\'enviar-se fitxers._NEWLINE_Actualment l\'\xc3\xbas de missatgeria instant\xc3\xa0nia \xc3\xa9s del 83%, segons el darrer estudi d\'audi\xc3\xa8ncia d\'internet que ha realitzat l\'AIMC. En canvi el correu electr\xc3\xb2nic, segons l\'AIMC, no s\'ha arribat a utilitzar tan poc com ara (70%) des de 1997, quan el seu \xc3\xbas estava al 69%.\n_START_SECTION_\nFuncionament\n_START_PARAGRAPH_\nEl funcionament \xc3\xa9s molt senzill: tenim una llista de contactes (adreces de correu v\xc3\xa0lides), als que hem autoritzat que s\xc3\xa0piguen el nostre estat (connectat, desconnectat, ocupat, enfeinat, ...), encara que podem falsejar-lo. Llavors en aquesta llista de contactes podem obrir una finestra de conversa amb els que estiguin disponibles._NEWLINE_A m\xc3\xa9s d\'usos l\xc3\xbadics i personals es pot emprar com a eina de gesti\xc3\xb3 a l\'\xc3\xa0mbit professional. Per exemple, pot utilitzar per a compartir informaci\xc3\xb3 i coneixement, ajudar a la coordinaci\xc3\xb3 d\'un grup de treball o trametre queixes i propostes.\n_START_SECTION_\nAvantatges i inconvenients\n_START_PARAGRAPH_\nCom a avantatges t\xc3\xa9 l\'agilitat, la rapidesa i i la facilitat d\'\xc3\xbas._NEWLINE_Els inconvenients principals s\xc3\xb3n la feble fiabilitat, la manca de servei "postvenda" i en molts clients la molt feble o manca de seguretat, tot i que tant la seguretat com la robustesa de l\'aplicaci\xc3\xb3 depenen del client escollit. A m\xc3\xa9s, no existeixen actualment eines per auditar l\'\xc3\xbas de la missatgeria instant\xc3\xa0nia i valorar-ne la seva qualitat._NEWLINE_El car\xc3\xa0cter instantani d\'aquest tipus de missatgeria comporta tamb\xc3\xa9 que sigui ef\xc3\xadmer, cosa que s\'ha de tenir en compte i pot ser un avantatge o inconvenient, segons l\'\xc3\xbas. D\'altra banda, per a les persones que treballen amb un ordinador de sobretaula els pot ser m\xc3\xa9s c\xc3\xb3mode poder accedir i gestionar el compte des de l\'ordinador, cosa que no \xc3\xa9s possible amb tots els clients, ja que alguns no tenen acc\xc3\xa9s a p\xc3\xa0gines web.'